Orbán a amintit că o tentativă de asasinat împotriva unui prim-ministru în exerciţiu nu este fără precedent în vecinătate; în Serbia a fost împuşcat pe vremuri Zoran Djindjic. Această parte a Europei este considerată o „zonă de vânătoare” mult mai riscantă decât Europa de Vest, a remarcat premierul maghiar.
Cu toate acestea, atacul împotriva premierului slovac Robert Fico a şocat pe toată lumea, dar nu este de mirare că nivelul violenţei creşte în Europa, a adăugat prim-ministrul ungar. Politicianul a amintit, de asemenea, de atacurile teroriste care au avut loc în Europa în ultimii ani, subliniind că apoi a venit războiul şi a început „transformarea” Europei într-o Europă pro-război.
Nu observăm cât de radical s-a schimbat poziţia iniţială a Europei în ceea ce priveşte războiul, a avertizat Viktor Orbán. Premierul a amintit că în urmă cu doi ani, de exemplu, germanii voiau să trimită doar căşti de protecţie în Ucraina, însă astăzi, liderii europeni, şi inclusiv NATO, discută deja despre trimiterea de militari.
Violenţa sau posibilitatea acesteia au devenit parte din viaţa noastră de zi cu zi, este un proces foarte tangibil în Europa, ceea ce reprezintă o mare problemă, a subliniat Orbán. Premierul a adăugat că misiunea numărul unu a Uniunii Europene este pacea, iar a doua, prosperitatea. După un astfel de atac este nevoie de o credinţă puternică pentru a menţine această convingere, a spus şeful de guvern.
Sarcina noastră este să încercăm să limităm cantitatea de violenţă în viaţa de zi cu zi, respectiv riscul de război în viaţa politică, a subliniat Orbán.
Şeful guvernului de la Budapesta i-a urat lui Robert Fico însănătoşire grabnică, deplângând tentativa de asasinat împotriva prim-ministrului slovac pro-pace şi pentru că, potrivit aprecierii sale, următoarele alegeri europene, împreună cu alegerile americane, vor decide problema războiului şi păcii. Slovacia a pornit pe calea păcii, iar acest lucru a fost de mare ajutor Ungariei. Acum am pierdut acest sprijin, a spus Viktor Orbán.
Nu este nejustificat să legăm de război atacul comis asupra premierului slovac; centrele de putere puternice au interesul ca războiul dintre Rusia şi Ucraina să continue, a subliniat premierul ungar.
Prim-ministrul a vorbit despre faptul că nici până acum nu era mare numărul celor care să fi vorbit pe vocea păcii; în afară de Ungaria, doar Vaticanul a mai făcut-o, iar Slovacia tocmai ce a luat „o direcţie pro-pace”. În ceea ce priveşte atacul asupra lui Robert Fico, politicianul maghiar a adăugat: acum, o voce din două lipseşte, ceea ce înseamnă că Ungaria trebuie să muncească de două ori mai mult, iar munca sa devine de asemenea mai dificilă la Bruxelles, atunci când în cadrul dezbaterilor trebuie să lupte cu politicienii pro-război.
Potrivit premierului ungar, deşi serviciile secrete mai lucrează la descoperirea tuturor împrejurărilor atacului, a devenit deja cert că este vorba de un făptaş „de stânga, progresist, pro-război”.
„Prin urmare, speculaţiile care leagă atacul de război nu sunt unele nerezonabile. Există forţe mari în spatele politicienilor pro-război, în spatele poziţiei pro-război în general; începând cu imperiul Soros, industria armelor, creditorii, adică toţi aceşti uriaşi, toate aceste centre de putere mari şi puternice au interesul ca acest război să continue, şi chiar să se extindă”, a spus prim-ministrul.
Potrivit lui Viktor Orbán, faptul că un atacator „a tras asupra procesului pro-pace al slovacilor” coincide cu alte evoluţii care arată pregătiri pentru război. Premierul a adăugat că partidele pro-război negociază între ele, motiv pentru care „liderul imperiului Soros” şi ministrul american de externe s-au dus la Kiev, şi vor să ofere din ce în ce mai mulţi bani Ucrainei.
Încă nici nu s-a uscat cerneala pe acordului privind resursele care urmează să fie furnizate Ucrainei printr-un împrumut european comun, şi în NATO este deja organizată o misiune în Ucraina, propunându-se să fie continuată finanţarea războiului cu 100 de miliarde de dolari.
În acelaşi timp, premierul maghiar avertizat că NATO nu este o organizaţie de caritate sau corp pentru pace, ci o alianţă de apărare; prin urmare, nu ar trebui să se gândească la o misiune militară în afara teritoriului ţărilor NATO. Orbán a adăugat că atât el, cât şi ministrul de externe Péter Szijjártó trebuie să facă eforturi serioase pentru a nu permite Ungariei să fie atrasă în această misiune.
Premierul maghiar a amintit că în timpul Primului Război Mondial, István Tisza a vrut să ţină Ungaria în afara războiului, apoi şi guvernatorul Miklós Horthy a încercat să rămână în afara celui de-al Doilea Război Mondial atâta timp cât a putut sau a fost capabil, însă germanii „au împins în cele din urmă Ungaria în război”.
Deşi acum situaţia nu este aceeaşi ca în 1918 sau chiar în 1939, 1940, 1941, marile puteri din jurul Ungariei „sunt şi acum interesate să împingă Ungaria în acest război, iar noi trebuie să ne împotrivim”, a spus Viktor Orbán.